હાઉસિંગ સોસાયટીઓના રીડેવલપમેન્ટ વિશે લોકોમાં જાગૃતિ લાવવાના ઉદ્દેશ સાથે ‘મિડ-ડે’માં ગયા મહિને ૨૭ ઑક્ટોબરે લખાયેલા લેખને લોકો તરફથી વ્યાપક પ્રતિસાદ પ્રાપ્ત થયો છે. આ વિષય વરસોથી સંબંધિત સત્તાવાળાઓની મહેરબાનીથી કે પછી કાનૂની આંટીઘૂંટીને કારણે એવો ગૂંચવણભર્યો બની રહ્યો છે કે જે-જે હાઉસિંગ સોસાયટીમાં રીડેવલપમેન્ટ કરવાની દરખાસ્ત મૂકવામાં આવે છે એ દિવસથી કંકાસ પણ શરૂ થઈ જાય છે. આમ થવાનાં પાંચ મુખ્ય કારણ જણાય છે : ૧. હાઉસિંગ સોસાયટીના મૅનેજિંગ કમિટીના સભ્યોમાં આ વિષયના પૂરતા જ્ઞાનનો અભાવ અને પરસ્પરના દ્વેષભાવ, ૨. હાઉસિંગ સોસાયટીમાં રહેતા સભ્યોની અધૂરી સમજ અને પરસ્પરના મતભેદ, ૩. આને કારણે અંદરોઅંદર થતા વિવાદ અને વિખવાદ, ૪. આ મામલો કરોડોની પ્રૉપર્ટીનો હોવાથી સ્થાપિત હિત સમાન સભ્યો, વગદારો, બિલ્ડરો-ડેવલપરોના ઊભાં થતાં બિઝનેસ હિત જેમાં ઉમેરાતું પરસ્પરના લાભનું તત્વ અને ૫. એકબીજા પર આક્ષેપો-ફરિયાદો અને એને પગલે રીડેવલપમેન્ટનું બાળમરણ અથવા વિવાદમાં નીકળી જતાં વરસો.